**Εργαλείο παρατήρησης της αλληλεπίδρασης των παιδιών στο παιχνίδι στις γωνιές**

Το συγκεκριμένο εργαλείο προσφέρεται για την παρατήρηση των παιδιών στο ελεύθερο παιχνίδι μέσα στην τάξη χωρίς κανένα περιορισμό στο χώρο, στα παιχνίδια ή στο χρόνο, προκειμένου να αναδειχθούν όλες οι συμπεριφορές που αναδύονται κατά τη διάρκεια του παιχνιδιού και πώς αυτές οι συμπεριφορές σχετίζονται με διαφορετικές απαντήσεις του εκπαιδευτικού.

|  |  |
| --- | --- |
| **ΕΡΩΤΗΜΑΤΑ** | **Δεδομένα**  *Ποια είναι τα δεδομένα μου; Τι πληροφορίες έχω;* |
| **1.** Όλα τα παιδιά παίζουν με κάτι; Υπάρχουν παιδιά που παίζουν μόνα; Πού και τι συμβαίνει; | Καταγράφω ποια παιδιά παίζουν μόνα τους, αν συμβαίνει αυτό σε συγκεκριμένες μόνο περιοχές παιχνιδιού, πότε, για πόση ώρα και τι κάνουν.  Π.χ. γίνεται μοναχικό, παράλληλο ή αλληλεπιδραστικό παιχνίδι; |
| **2.** Υπάρχουν σταθερές ομάδες παιχνιδιού; Οι ομάδες αυτές αποκλείουν άλλα παιδιά όταν θέλουν να συμμετέχουν στο παιχνίδι τους; Γιατί; | Καταγράφω τα ονόματα παιδιών που υποστηρίζουν τις σταθερές ομάδες και τη συμπεριφορά τους απέναντι στους άλλους που θέλουν να συμμετέχουν στην ομάδα τους. (Τι κάνουν, λεκτικές ή μη αλληλεπιδράσεις που χρησιμοποιούν για να εντάξουν ή να απομακρύνουν κάποιον από την ομάδα τους).  Π.χ. Παίζουν ανάλογα με το φύλο, την ηλικία, το κοινό ενδιαφέρον για το παιχνίδι; |
| **3.** Υπάρχουν παιδιά που αποκλείονται από άλλα παιδιά; (π.χ. δεν γίνονται δεκτά όταν αναλαμβάνουν πρωτοβουλία να προσεγγίσουν ή να προτείνουν κάτι σε άλλα παιδιά); Πότε, τι συμβαίνει και γιατί; | Καταγράφω ποιοι αποκλείονται, πού, πότε και γιατί συμβαίνει αυτό (πρόσωπα, σενάριο, είδος αλληλεπίδρασης).  Π.χ. παιδιά από διαφορετική πολιτισμική κουλτούρα. παιδιά με κυριαρχικό χαρακτήρα, παιδιά που εύκολα βαριούνται κ.ο.κ. Συμβαίνει εξαιτίας του ενδιαφέροντός τους για το ίδιο παιχνίδι, εξαιτίας διαφορετικής ικανότητας απέναντι στις απαιτήσεις του παιχνιδιού κ.ο.κ. |
| **4.** Πόσο συχνές είναι οι συγκρούσεις και τι κάνω εγώ ως εκπαιδευτικός | Καταγράφω πόσο συχνά συμβαίνουν οι συγκρούσεις, καταγράφω και τις δικές μου ενέργειες σχετικά με αυτές.  Π.χ. προβαίνω στη συνέπεια της απομάκρυνσης, υπενθυμίζω τους κανόνες, προκαλώ διάλογο μεταξύ των παιδιών που συγκρούονται εκείνη τη στιγμή, φέρνω το ζήτημα προς συζήτηση στην ολομέλεια της τάξης κ.ο.κ. |

Για το εργαλείο παρατήρησης συμβουλευτήκαμε το εργαλείο καταγραφής και ερμηνείας του ελεύθερου παιχνιδιού από τον πίνακα 42, σελ.198 από το: Αυγητίδου (2014). *Οι εκπαιδευτικοί ως ερευνητές και ως στοχαζόμενοι επαγγελματίες*. Αθήνα: Gutenberg.